इस घरती पर डोगरी भाशा दी दुर्दशा गै डोगरें दे अन्दर व्यापी दी हीनभावना दा इक बड्डा कारणा हो। आर्थक कारणा ते ऐ गै हे। अपने गै घरै च हीन भाव ते संकोच लेइयै जीने दा श्राप डोगरें दा बड़ा बड्डा दुर्भाग हा। अस अपने गै घरै च अपनी भाशा च गल्ल करदे झकदे संगदे हे। लोक मीणो मारदे हे: “डोगरी बी कोई भाशा ऐ! ” अनपढ़ गुआर प्हाड़ियें दी इस बोली कन्ने लोक उयां गै मसखरियां मखौल करदे हे जियां गरीबें दियैं धियें-भैनें कन्ने घमंडी लोक करदे न। “डोगरी च ऐ के? “फौजी रंगरुटें दी ए बोली बी कोई बोली ऐ?” “मण्डियें च पांडियें दा कम्म करने अलि मजूरें दी इस बोली दा बी कोई मान-मुल्ल ऐ?” “लोके दे घरें च जूठें भाडे मांजने आले मुंडुएं दी बोली दा बी कोई मुल्ल हुन्दा ऐ?” “मगवन्ती केड़ी रन्ने च, ते कौगनी केड़े अन्नें च?”